'ਸ਼ੌਕੀਨ'  ਫ਼ਿਲਮ ਦਾ ਰੀਮੇਕ ਅਤੇ ਇਸ ਦੇ ਕਲਾਕਾਰਾਂ ਬਾਰੇ ਚਰਚਾ।
ਲਗਪਗ ਤੀਹ ਸਾਲ ਪਹਿਲਾਂ ਨਿਰਦੇਸ਼ਕ ਬਾਸੂ ਚੈਟਰਜੀ ਨੇ ਇੱਕ ਬਹੁਤ ਹੀ ਮਜ਼ੇਦਾਰ ਕਾਮੇਡੀ ਫ਼ਿਲਮ ਬਣਾਈ ਸੀ ਜਿਸ ਦਾ ਨਾਂ ਸੀ ‘ਸ਼ੌਕੀਨ’। ਇਸੇ ਹੀ ਨਾਂ ਹੇਠ ਇਸੇ ਫ਼ਿਲਮ ਦੇ ਰੀਮੇਕ ਵਜੋਂ ਫ਼ਿਲਮਕਾਰ ਰੋਹਿਤ ਰਾਏ ਵੱਲੋਂ ਆਪਣੀ ਅਗਲੀ ਫ਼ਿਲਮ ਦਾ ਨਿਰਮਾਣ ਕਰਨ ਦਾ ਐਲਾਨ ਕਰ ਦਿੱਤਾ ਗਿਆ ਹੈ।  ਇਸ ਫ਼ਿਲਮ ਵਿੱਚ ਨਸੀਰੂਦੀਨ ਸ਼ਾਹ, ਰਿਸ਼ੀ ਕਪੂਰ ਅਤੇ ਬੋਮਨ ਈਰਾਨੀ ਤਿੰਨ ਅਜਿਹੇ ਬੁੱਢੇ ਪਾਤਰਾਂ ਦੇ ਕਿਰਦਾਰ ਅਦਾ ਕਰਨਗੇ ਜੋ ਖ਼ੂਬਸੂਰਤ  ਜਵਾਨ ਬਿਪਾਸ਼ਾ ਬਾਸੂ ਦੇ ਹੁਸਨ ਦੇ ਦੀਵਾਨੇ ਹੋ ਜਾਂਦੇ ਹਨ ਤੇ ਉਸ ਉੱਤੇ ਡੋਰੇ ਪਾਉਣ ਲਈ ਕਈ ਪਾਪੜ ਵੇਲਦੇ ਹਨ। ਦੱਖਣੀ ਅਮਰੀਕਾ ਦੇ ਟਾਪੂ ਪੋਰਟੋ ਰੀਕੋ ਵਿਖੇ ਫ਼ਿਲਮਾਈ ਜਾਣ ਵਾਲੀ ਇਸ ਰੁਮਾਂਟਿਕ-ਕਾਮੇਡੀ ਦੀ ਸ਼ੂਟਿੰਗ ਸਤੰਬਰ ਵਿੱਚ ਸ਼ੁਰੂ ਹੋਵੇਗੀ। ਇਸ ਫ਼ਿਲਮ ਵਿੱਚ ਬੇਸ਼ੱਕ ਬਿਪਾਸ਼ਾ ਦੇ ਤਿੰਨ ਦੀਵਾਨੇ ਹਨ ਪਰ ਫ਼ਿਲਮੀ ਦੁਨੀਆਂ ਵਿੱਚ ਇੱਕ ਦਹਾਕੇ ਤੋਂ ਉੱਪਰ ਸਮਾਂ ਬੀਤੇ ਜਾਣ ਤੋਂ ਬਾਅਦ ਵੀ ਉਸ ਦਾ ਕੋਈ ਕਰੀਬੀ ਮਿੱਤਰ ਨਹੀਂ। ਇਹ ਸਾਡਾ ਨਹੀਂ ਖ਼ੁਦ ਬਿਪਾਸ਼ਾ ਦਾ ਕਹਿਣਾ ਹੈ। ਇਸ 33 ਸਾਲਾ ਅਭਿਨੇਤਰੀ ਮੁਤਾਬਕ ਉਸ ਦੀਆਂ ਆਪਣੀਆਂ ਹੱਦਾਂ ਹਨ। ਕਿਸੇ ਫਿਲਮ ਦੀ ਚੋਣ ਵੀ ਉਹ ਆਪਣੇ ਦਮ ‘ਤੇ ਕਰਦੀ ਹੈ। ਜੇ ਉਸ ਨੂੰ ਸਕਰਿਪਟ ਪਸੰਦ ਆਉਂਦੀ ਹੈ ਤਾਂ ਹੀ ਉਹ ਅੱਗੇ ਗੱਲ ਕਰਦੀ ਹੈ। ਕੁਝ ਵੀ ਹੋਵੇ ਬਿਪਾਸ਼ਾ ਦੀਆਂ ਗੱਲਾਂ ‘ਚ ਸੱਚਾਈ ਹੈ ਕਿ ਉਸ ਨੂੰ ਜੌਹਨ ਤੋਂ ਬਾਅਦ ਕੋਈ ਵੀ ਵਧੀਆ ਦੋਸਤ ਨਹੀਂ ਮਿਲਿਆ।
